Diari Oficial de la Generalitat Valenciana


Sumari del DOGV 6284, del 08-06-2010 (2010/6358)

RESOLUCIÓ de 28 de maig de 2010, del director gerent del Consorci Hospital General Universitari de València, per la qual es disposa la publicació de l'Acord del Consell de Govern del Consorci, de 5 de maig de 2010, sobre Normes de Gestió de la Plantilla Orgànica de Places del Consorci HGUV.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6284

Data del DOGV
:   08-06-2010

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2010/6358


Data del document
:   28-05-2010

Organisme emissor
:   Consorci Hospital General Universitari de València

Tipus de document
:   Resolució

Descriptors 

:   * professió sanitària
    * personal
    * concurs administratiu

RESOLUCIÓ de 28 de maig de 2010, del director gerent del Consorci Hospital General Universitari de València, per la qual es disposa la publicació de l'Acord del Consell de Govern del Consorci, de 5 de maig de 2010, sobre Normes de Gestió de la Plantilla Orgànica de Places del Consorci HGUV. [2010/6358]  
El Consell de Govern del Consorci Hospital General Universitari de València, en la seua sessió plenària de 5 de maig de 2010, va acordar aprovar el text refós de les Normes de Gestió de la Plantilla Orgànica de Places del Consorci HGUV i va ordenar la seua publicació.  
En virtut d'això, i en exercici de les atribucions conferides en l'article 23.c) dels Estatuts Refosos del Consorci HGUV, aprovats pel conveni de 29 de març de 2006 subscrit entre la Conselleria de Sanitat i la Diputació de València (DOGV núm. 5268, de 29.05.2006), resolc:  
Disposar la publicació en el Diari Oficial de la Comunitat Valenciana de l'expressat Acord de 5 de maig de 2010, que figura com a annex a la present resolució.  
València, 28 de maig del 2010.- El director gerent del Consorci Hospital General Universitari de València: Sergio Blasco Perepérez.  
ANNEX  
Acord de 5 de maig de 2010, del Consell de Govern del Consorci Hospital General Universitari de València, pel qual es modifica l'Acord de 20 d'octubre de 2009, pel que s'aprovaren les Normes de Gestió de la Plantilla Orgànica de Places del Consorci HGUV  
L'11 de juliol de 2008, la Direcció de Recursos Humans del Consorci Hospital General Universitari de València formalitzà, mitjançant comunicació a la CIVEA i a les seccions de les organitzacions sindicals amb representació en l'ens, la denúncia expressa de l'Acord sobre la Normativa de Catàleg de Llocs de Treball, assolit l'any 1992 en la Mesa de Negociació del sector sanitari de la Diputació de València.  
L'Estatut Bàsic de l'Empleat Públic, aprovat per la Llei 7/2007, de 12 d'abril, establix en l'article 37 que «... seran objecte de negociació ... les matèries següents: ... d) Les normes que fixen els criteris generals en matèria d'accés, carrera, provisió, sistemes de classificació de llocs de treball, i plans i instruments de planificació de recursos humans». Amb eixe propòsit i en atenció a les anteriors consideracions, per part de la Direcció del Consorci es van negociar en el si de la CIVEA els criteris generals de les normes per a la gestió de la plantilla de places del CHGUV.  
D'altra banda, l'article 74 del propi EBEP establix que les administracions públiques estructuraran la seua organització a través de relacions de llocs de treball o altres instruments organitzatius semblants que comprendran, almenys, la denominació dels llocs, els grups de classificació professional, els cossos o escales, si és el cas, als que estiguen adscrits, els sistemes de provisió i les retribucions complementàries. Els esmentats instruments han de ser públics, i en aquest cas, han d'adequar-se a l'especial naturalesa de l'organització hospitalària i al caràcter regulat de les professions sanitàries, d'acord amb el que preveu la Llei 44/2003, de 21 de novembre, d'Ordenació de les Professions Sanitàries, i la resta de normativa reguladora.  
El 18 de juny de 1992 la Comissió Informativa (extraordinària i urgent) de l'Àrea de Governació de la Diputació de València acordà: «Aprovar amb caràcter definitiu el catàleg de llocs de treball, taules retributives i organigrames dels centres sanitaris, disposant la publicació en el BOP del present acord, als efectes oportuns, i de la normativa del catàleg de llocs de treball del sector sanitari de la Diputació de València als efectes d'aprovació definitiva a que es refereix l'article 49 de la Llei 7/1985», de què provenia l'acord denunciat.  
Aquesta normativa, que va acomplir una funció inicial ordenadora de les places de l'Hospital General i els seus processos de provisió, amb el transcurs del temps ha esdevingut un instrument tècnic anacrònic per tal de seguir ordenant la realització d'aquella funció. Així mateix, aquesta normativa aborda qüestions, organigrames i sistemes de provisió que han sigut objecte de substancials modificacions per acords i normes posteriors, la qual cosa confereix al conjunt del catàleg i les seues normes una indubtable falta d'adequació.  
Tot això porta a la necessitat de racionalitzar els procediments d'elaboració, manteniment i modificació de la plantilla de places del Consorci HGUV, a fi de poder-la adequar al nou marc normatiu i als canvis organitzatius, estructurals i funcionals que es produïsquen, amb l'agilitat i la flexibilitat que requereixen les necessitats del servei públic, sense detriment del dret dels empleats públics a participar en la determinació de les seues condicions de treball a través dels seus representants.  
En la Comissió d'Interpretació, Vigilància i Estudi del Conveni Col·lectiu es va dur a terme la negociació per a substituir la citada normativa de 1992, atesa la seua inadequació al nou marc jurídic i a fi d'adequar la nova norma a les directrius establides per l'EBEP. No va ser possible llavors arribar a un acord i, en conseqüència, fent ús de les seues potestats d'autoorganització el Consell de Govern del CHGUV va aprovar el 29 d'octubre de 2009 les Normes de Gestió de la Plantilla Orgànica del Places del CHGUV.  
Posteriorment, en el marc de la negociació del III Conveni Col·lectiu del CHGUV ha sigut possible aconseguir el 5 de març de 2010 un acord sobre la definició, abast i contingut de la plantilla de places del CHGUV, per la qual cosa resulta procedent modificar aquelles normes aprovades a l'octubre de 2009 en el sentit acordat.  
L'article 38.3 de la Llei 7/2007 (EBEP) preveu que per a la validesa i eficàcia dels acords aconseguits per mitjà de la negociació col·lectiva, com és el cas, fa falta de l'aprovació expressa i formal dels òrgans de govern de les administracions públiques.  
Els Estatuts del CHGUV en el seu article 13.1.i) atribuïxen la competència al Ple del Consell de Govern.  
En conseqüència, el Consell de Govern del CHGUV, en la sessió del 5 de maig de 2010, a proposta del seu Comité de Direcció, en els termes que preveu l'article 13.1.i) dels Estatuts refosos del CHGUV aprovats pel conveni de col·laboració interadministratiu subscrit el 29 de març de 2006 i publicat en el DOGV de 29 de maig de 2006, acorda:  
1. Modificar les Normes de Gestió de la Plantilla Orgànica de Places del Consorci HGUV i aprovar el text refós que figura en l'annex I.  
2. Ordenar la seua publicació en el Diari Oficial de la Comunitat Valenciana.  
El present acord substituïx i deixa sense efecte tant l'acord d'aquest mateix Consell de Govern de 29 d'octubre de 2009, com l'acord de 18 de juny de 1992 de la Comissió Informativa (extraordinària i urgent) de l'Àrea de Governació de la Diputació de València en allò que es refereix al CHGUV.  
Annex I  
Normes de Gestió de la Plantilla Orgànica   
de Places del Consorci HGUV  
1. Definició i contingut mínim  
La plantilla orgànica de places és l'instrument tècnic d'ordenació i planificació dels recursos humans del consorci que comprén el conjunt de les places que integren la plantilla orgànica del CHGUV i contindrà per a cada una d'elles, com a mínim, les següents característiques:  
- Codi unívoc d'identificació.  
- Denominació de la plaça.  
- Grup i, si és el cas, subgrup de classificació professional.  
- Sistema de provisió.  
- Retribucions complementàries de la plaça.  
- Àrea o unitat d'adscripció.  
- Situació de la plaça, en el cas que siga amortitzable.   
- Caràcter sanitari de la plaça, si és el cas.  
2. Competència  
La competència per a l'aprovació i modificació de la plantilla orgànica de places correspondrà als òrgans que la tinguen atribuïda originàriament, o per delegació, en els Estatuts del Consorci Hospital General Universitari de València i en les seues normes d'organització i funcionament.   
La competència per a la creació, modificació i supressió de places i d'unitats de l'estructura del consorci correspondrà al president del Consorci.  
Correspondrà a la Direcció de Recursos Humans la competència per a la creació, modificació o supressió de places, quan estes actuacions siguen conseqüència reglada de l'exercici de drets reconeguts als empleats, i no suposen l'exercici discrecional de la potestat organitzativa del Consorci.  
Sense perjuí de l'anterior, el manteniment i actualització de la plantilla, així com la seua adequació tècnica a l'estructura orgànica del Consorci correspon a la Direcció de Recursos Humans.  
3. Publicitat  
Sense perjuí de les modificacions que procedisquen al llarg de l'any, i incloent estes, es donarà publicitat a la plantilla orgànica de places amb una periodicitat de caràcter anual, almenys a través de la pàgina web corporativa del CHGUV.  
Així mateix s'informarà les organitzacions sindicals amb representació en el CHGUV.  
4. Habilitació de desplegament  
Es faculta el president del CHGUV per a adoptar les disposicions i instruccions necessàries per a desplegar les previsions d'esta disposició.  
5. Entrada en vigor  
Les presents normes seran aplicables des de la data de la seua aprovació.